## La Filmoteca Valenciana presenta el cicle ‘Ribes del Carib: cineastes insulars, tropicals i diaspòriques’

*** El cicle s’inicia el dimecres 21 de maig, a les 20:00 hores, amb un programa de curtmetratges de la cineasta cubana Miñuca Villaverde
* La sessió serà presentada per Miñuca i Fernando Villaverde, acompanyats per Orisel Castro i York Neudel, comissaris**

La Filmoteca Valenciana presenta el cicle ‘Ribes del Carib: cineastes insulars, tropicals i diaspòriques’, una aproximació al cine dirigit per creadores del Carib des de finals de la dècada dels seixanta fins a l’actualitat.

Comissariat per la documentalista cubana Orisel Castro i el fotògraf alemany York Neudel, el cicle està conformat per quinze pel·lícules, entre curts, migmetratges i llargmetratges. En la nòmina de directores seleccionades figuren les cubanes Sara Gómez i Miñuca Villaverde, les veneçolanes Elena Duque i Valentina Alvarado Matos, i les dominicanes Johanné Gómez Terrero i Dalissa Montes de Oca.

El cicle s’inicia el dimecres 21 de maig, a les 20:00 hores, amb la projecció, en sessió única, d’un programa de quatre curtmetratges experimentals de Miñuca Villaverde.

Organitzada en col·laboració amb la Filmoteca de Catalunya, la sessió serà presentada per Miñuca Villaverde i el seu marit, el cineasta Fernando Villaverde, amb qui ha compartit més de seixanta anys de trajectòria professional en el cine. També intervindran els comissaris del cicle, Orisel Castro i York Neudel, que presentaran una de les dos projeccions de cada una de les pel·lícules i programes de curts d’esta mostra.

Vinculats a l’Institut Cubà de l’Art i Indústria Cinematogràfics (ICAIC), Miñuca i Fernando Villaverde van ser seguidors de la revolució cubana fins a 1965, però les desavinences amb el règim cubà els van obligar a exiliar-se a Nova York a on van dur a terme bona part de la seua producció cinematogràfica.

D’eixe període als Estats Units són els quatre curts de Villaverde que es projecten en la Filmoteca. Inspirat en la notícia d’un crim masclista, *Blanca Putica. A Girl in Love* (1973) és l’escenificació prèvia a la mort d’una prostituta. Per la seua part, en *To my Father* (1973), Miñuca Villaverde visita son pare, un exiliat cubà a Texas, poc abans de morir.

El tercer curt que es presenta és *Poor Cinderella, Still Ironing Her Husband Shirt* (1978), creat per Miñuca Villaverde aprofitant descarts de *Blanca Putica. A Girl in Love,* que són intervinguts a mà amb ratlles, finals negres i blancs i multicopiats de manera artesanal.

Completa el programa *Ten City* (1980), que és un retrat documental d’alguns dels refugiats de l’èxode del Mariel de 1980, en el qual 120.000 cubans van abandonar l’illa i van arribar a Florida.

**Més cine**

El dijous 22 de maig a les 20:30 hores i el dimarts 27 de maig a les 18:00 hores, La Filmoteca Valenciana projecta dos pel·lícules documentals de la cineasta cubana Sara Gómez (1942-1974), produïdes per l’ICAIC: el curtmetratge *Una isla para Miguel* (1968) i el migmetratge *En la otra isla* (1968).

El cicle prosseguix amb la projecció el dissabte 24 de maig a les 18:00 hores i el dimecres 28 de maig a les 20:00 hores, de *De cierta manera* (1974), l’únic llargmetratge de Sara Gómez i el primer dirigit a Cuba per una dona. La pel·lícula barreja imatges documentals amb una història de ficció desenrotllada en els barris perifèrics de l’Havana, pocs anys després de la revolució cubana de 1959.

La projecció de *De cierta manera* del dissabte 24 de maig inclourà un servici gratuït de ludoteca cultural per a menors de 4 a 12 anys, comprant l’entrada en línia abans de les 14:00 hores del divendres 23.

El dimecres 28 de maig a les 18 hores i el dijous 5 de juny a les 20 hores, La Filmoteca Valenciana projecta *Sugar Island* (2024), primer llargmetratge de ficció de la cineasta dominicana Johanné Gómez Terrero (Santo Domingo, 1986), després dels premiats documentals *Bajo las carpas* (2014) i *Caribbean Fantasy* (2016). Estrenada i premiada pels seus valors socioambientals en el Festival de Venècia, la pel·lícula també ha sigut distingida amb diversos premis en els festivals de Màlaga, l’Havana i Salònica.

**Curts experimentals**

Així mateix, el dijous 29 de maig a les 20:00 hores i el dimarts 3 de juny a les 18:00 hores, es projecta el programa ‘Curts experimentals’, una selecció de set peces rodades en l’última dècada per tres jóvens cineastes del Carib en la diàspora que han desenrotllat la seua carrera a Espanya: la hispanoveneçolana Elena Duque (Avilés, 1981), la veneçolana Valentina Alvarado Matos (Maracaibo, 1986) i la dominicana Dalissa Montes de Oca (Santo Domingo, 1998).

De Valentina Alvarado Matos es projecten tres curts: *Trópico desvaíd*o (2016), *El mar peinó la orill*a (2019) i *¿Se puede deletrear una hoja?* (2022). D’Elena Duque se’n projecten altres tres: *Colección privada* (2020), *Ojitos mentirosos* (2023) i *Portales* (2025). El programa es completa amb *Pacaman* (2021) de Dalissa Montes de Oca.

Fecha: 19/05/2025